ตลท.โอดแผนการตลาดสะดุดน้ำ
ตลาดหลักทรัพย์เซ็ง น้ำท่วมกระทบแผนมาร์เก็ตติงชะงัก ต้องรอเดือน ธ.ค. ค่อยนับหนึ่งใหม่
30 ต.ค. 2565

ตลาดหลักทรัพย์เซ็ง น้ำท่วมกระทบแผนมาร์เก็ตติงชะงัก ต้องรอเดือน ธ.ค. ค่อยนับหนึ่งใหม่ 
นางเกศรา มัญชุศรี ผู้ช่วยผู้จัดการ ตลาดหลักทรัพย์แห่งประเทศไทย เปิดเผยว่า ผลพวงจากวิกฤตน้ำท่วมในครั้งนี้ ยอมรับว่าได้ส่งผลกระทบต่อการทำแผนการตลาด (มาร์เก็ตติง) ในหลายๆ โครงการเพื่อโปรโมตสินค้าและให้ความรู้กับผู้ลงทุนของตลาดหลักทรัพย์ต้องชะงัก เช่น โครงการ one for all เป็นต้น 
“ขณะนี้ไม่ใช่จังหวะเหมาะสมจะทำแผนการตลาด บรรยากาศไม่เอื้ออำนวย ผู้ลงทุนเองขาดอารมณ์สนใจ ขณะที่เจ้าหน้าที่การตลาดหรือบุคลากรที่เกี่ยวข้องก็เหนื่อยต้องดูแลลูกค้าและยังต้องจัดการเรื่องส่วนตัวจากปัญหาน้ำท่วม ดังนั้นคงต้องรอน้ำลดก่อนหวังว่าสิ้นเดือน พ.ย.นี้น่าจะเริ่มทำได้ และมีเวลาอีก 1 เดือนในเดือน ธ.ค. ในการทำแผนการตลาด” ผู้ช่วยผู้จัดการ ตลาดหลักทรัพย์ กล่าว
นางเกศรา ยังกล่าวในฐานะกรรมการผู้จัดการ บริษัท ตลาดอนุพันธ์(ประเทศไทย) หรือ TFEX ถึงอัตราหลักประกันสำหรับโกลด์ฟิวเจอร์สว่า ขณะนี้ความผันผวนของโกลด์ฟิวเจอร์สจะไม่สูง แม้ราคาทองคำยังทรงตัวอยู่ในระดับสูง จึงยังไม่มีการปรับเปลี่ยนหลักประกันของโกลด์ฟิวเจอร์ส รวมถึงในส่วนของ SET 50 Futures ด้วย 
อย่างไรก็ตาม สำนักหักบัญชี (TCH) ได้มีการทบทวนอัตราหลักประกันทุกวันในทุกสินค้าอยู่แล้ว 
แหล่งข่าวจากโบรกเกอร์ กล่าวถึงกรณีสมาคมบริษัทหลักทรัพย์จะเสนอให้ร่นระยะเวลาในการซื้อขายหุ้นรองรับ วิกฤตน้ำท่วมว่า การซื้อขายหลักทรัพย์ในช่วงครึ่งบ่ายมีความสำคัญต่อตลาดหุ้นไทย มีไว้เพื่อให้ตรงกับช่วงเวลาที่ตลาดหุ้นในยุโรปเปิดทำการ รองรับการซื้อขายของนักลงทุนสถาบัน การร่นระยะเวลาซื้อขายหุ้นในขณะนี้อาจยังไม่จำเป็น จนกว่าสถานการณ์น้ำท่วมจะเข้าขั้นวิกฤตจริงๆ เพราะหากลดเวลาในการซื้อขายลงในขณะนี้อาจกระทบต่อธุรกิจของโบรกเกอร์ได้ โดยเฉพาะโบรกเกอร์ต่างชาติ